Šunow (bla/SN). Tež lětsa zaso je Domowinska skupina Konjecy/Šunow zhromadnje z Konječanskej wjesnej młodźinu mejemjetanje wuhotowała. Jědnaće młodych porow zetka so wčera w Šunowje, zo bychu w swojich rjadach mejskeho krala našli. Wšitke nitki w horšći měješe Domenico Gruhn, kiž na to dźiwaše, zo by wšitko po zwučenym wašnju wotběžało. Po tym zo je meja padnyła, bě Krystof Hrjehor z Konjec naspěšniši při wjeršku a wuzwoli sej Ewu Čornakec z Konjec za mejsku kralownu. Wšitcy zhromadnje ćehnjechu spěwajo do Konjec. Hinak hač druhdźe pak njesedźeše mejski por na konju, ale měješe takrjec něšto wjace PS pod zadkom, dokelž jědźeše z motorskim typa AWO.
Před Konječanskim towarstwowym domom Delany rejwachu dźěći wokoło meje. Rejki z holcami a hólcami nazwučowałoj běštej Erika Maywaldowa a Anke Wowčerkowa. Wšitke holcy běchu w katolskej swjedźenskej drasće. Hudźbny přewod na akordeonje na starosći měješe Matthias Šołta z Pančic-Kukowa, a wšitcy mócnje sobu spěwachu.
szl_Latn szl_Latn